SA Airlink jammer oor vals alarmPolisie en nooddienste op die toneel. Foto: Verskaf SA Airlink het om verskoning gevra vir die vals alarm dat ŉ vliegtuig onderweg van Kaapstad Internasionale-lughawe na Wonderboom-lughawe, noord van Pretoria, gekaap is. “Ek wil ons ongelooflike kliënte en bemanning bedank vir hul geduld en kalmte tydens wat duidelik ŉ angstige en ontstellende tyd moes wees,” het Rodger Foster, SA Airlink se uitvoerende hoof, gesê. “Die veiligheid van ons kliente en personeel is top-prioriteit. Hoewel die prosedures wat gevolg moes word frustrasie en ongerief veroorsaak het, het dit die polisie se taakmag in staat gestel om alles moontlik te doen om te verseker dat die vliegtuig en almal aan boord veilig is.” Foster het gesê ŉ interne ondersoek word gedoen om te bepaal wat gelei het tot die foutiewelike aktivering van die kapingsalarm. Vlug SA8678 het om 10:00 van die Kaapstad Internasionale-lughawe vertrek na die Wonderboom-lughawe, noord van Pretoria en was geskeduleer om 12:15 daar te land. Gerugte het om en by 12:00 die ronde begin doen dat die vliegtuig gekaap is. Passasiers was vir ure op die lughawe gestrand.